CELEX: 32012D0628
Language: sk
Date: 2012-10-05 00:00:00
Title: 2012/628/EÚ: Vykonávacie rozhodnutie Komisie z  5. októbra 2012 o uznaní právneho rámca a rámca dohľadu Spojených štátov amerických za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

9.10.2012   
            
            
               SK
            
            
               Úradný vestník Európskej únie
            
            
               L 274/32
            
         VYKONÁVACIE ROZHODNUTIE KOMISIE
   z 5. októbra 2012
   o uznaní právneho rámca a rámca dohľadu Spojených štátov amerických za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   (2012/628/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 12. júna 2009 Komisia udelila mandát Výboru európskych regulačných orgánov pre cenné papiere (CESR), ktorého úlohy prevzal Európsky orgán pre cenné papiere a trhy zriadený 1. januára 2011 podľa nariadenia Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) (2) (ESMA), a požiadala ho o odborné stanovisko týkajúce sa odborného posúdenia právneho rámca a rámca dohľadu USA, pokiaľ ide o ratingové agentúry.
            
         
               (2)
            
            
               CESR vo svojom prvom poradnom stanovisku z 21. mája 2010 zdôraznil dve oblasti, čo sa týka kvality metodík a ratingov a zverejňovania ratingov, v ktorých pretrvávali významné rozdiely medzi rámcami Spojených štátov a Únie. ESMA následne po nadobudnutí účinnosti Doddovho-Frankovho zákona o reforme finančných trhov a ochrane spotrebiteľa 21. júla 2010 aktualizoval svoje odborné stanovisko určené Komisii, v ktorom uviedol, že právny rámec a rámec dohľadu USA v súvislosti s ratingovými agentúrami by sa teraz mohli považovať za rovnocenné s nariadením (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu tretej krajiny považovali za rovnocenné s nariadením (ES) č. 1060/2009, potrebné posúdiť splnenie troch podmienok.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania pravidiel a predpisov. Právny rámec a rámec dohľadu USA pre ratingové agentúry pozostáva zo zákona o reforme ratingových agentúr z roku 2006 (ďalej len „zákon o ratingových agentúrach“), ktorého cieľom je zlepšiť kvalitu ratingov s cieľom chrániť investorov a verejný záujem, a to posilnením zodpovednosti, transparentnosti a hospodárskej súťaže v odvetví ratingových agentúr, a z oddielov 15E (3), 17 (4) a 21Ba) (5) zákona o burze cenných papierov. Operatívne ustanovenia zákona o ratingových agentúrach sa začali uplatňovať po tom, ako komisia SEC prijala v júni 2007 súbor predpisov, ktorými sa vykonáva program registrácie a dohľadu pre ratingové agentúry, ktoré sa zaregistrujú ako celonárodne uznané štatistické ratingové organizácie (Nationally Recognized Statistical Ratings Organizations, ďalej len „NRSRO“). S cieľom umožniť využívanie ich ratingov na regulačné účely musí ratingové agentúry zaregistrovať komisia SEC a následne nad nimi komisia SEC vykonáva priebežný dohľad. Komisia SEC je poverená vykonávaním komplexnej škály právomocí dohľadu, ktoré jej umožňujú prešetriť, či ratingové agentúry dodržiavajú svoje zákonné povinnosti. Medzi tieto právomoci patrí právomoc prístupu k dokumentom, viesť vyšetrovania a vykonávať inšpekcie na mieste, ako aj právomoc požadovať prístup k záznamom telefonických hovorov a elektronickej komunikácie. Komisia SEC môže tieto právomoci vykonávať nielen vo vzťahu k ratingovým agentúram, ale aj vo vzťahu k iným osobám, ktoré sa podieľajú na činnostiach ratingových agentúr. V oddiele 15Ep)3A zákona o burze cenných papierov sa od komisie SEC vyžaduje, aby vykonala kontrolu každej NRSRO najmenej raz ročne a aby o zisteniach tejto kontroly podala správu (6). Ak komisia SEC zistí, že NRSRO porušuje ktorúkoľvek z povinností, ktoré vyplývajú z príslušného regulačného rámca, môže prijať celý rad opatrení dohľadu s cieľom zastaviť toto porušovanie. Medzi tieto opatrenia patrí právomoc odobrať registráciu, pozastaviť využívanie ratingov na regulačné účely a nariadiť ratingovým agentúram, aby ukončili porušovanie predpisov. Komisia SEC môže takisto ratingovým agentúram uložiť prísne pokuty za porušenie príslušných požiadaviek. NRSRO sú preto predmetom priebežného účinného dohľadu a presadzovania pravidiel a predpisov. V dohode o spolupráci uzatvorenej medzi ESMA a komisiou SEC sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram.
            
         
               (5)
            
            
               Podľa druhej podmienky sa na ratingové agentúry v danej tretej krajine musia vzťahovať právne záväzné predpisy, ktoré sú rovnocenné s predpismi stanovenými v článkoch 6 až 12 a v prílohe I k nariadeniu (ES) č. 1060/2009. Právny rámec a rámec dohľadu USA zodpovedajú cieľom nariadenia (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Rámec USA teda poskytuje rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. V tejto súvislosti komisia SEC ani žiadny iný verejný orgán v USA nemôžu zo zákona zasahovať do podstaty ratingov a metodík ratingových agentúr.
            
         
               (7)
            
            
               Vzhľadom na skúmané faktory možno právny rámec a rámec dohľadu USA pre ratingové agentúry považovať za rámce spĺňajúce podmienky stanovené v článku 5 ods. 6 druhom pododseku nariadenia (ES) č. 1060/2009. Právny rámec a rámec dohľadu USA pre ratingové agentúry by sa preto mali považovať za rovnocenné s právnym rámcom a rámcom dohľadu zriadenými nariadením (ES) č. 1060/2009. Komisia v spolupráci s ESMA bude naďalej monitorovať vývoj právneho rámca a rámca dohľadu USA pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Právny rámec a rámec dohľadu USA pre ratingové agentúry sa na účely článku 5 nariadenia (ES) č. 1060/2009 považujú za rovnocenné s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 5. októbra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Ú. v. EÚ L 331, 15.12.2010, s. 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Pozri súhrnnú správu zamestnancov komisie SEC o kontrole všetkých NRSRO zo septembra 2011.